Ninow in September verhoor | Netwerk24
Ninow in September verhoor
Deur Hanti Otto 05 Maart 2019 10:00
Ninow het ook kop onderstebo in die beskuldigdebank gestaan. Foto: Deaan Vivier
Nicholas Ninow sal in September die jaar in die hooggeregshof in Pretoria teregstaan op aanklagte van verkragting, ontvoering, die besit/gebruik van dwelms, aanranding en regsverydeling.
Die akte van beskuldiging, wat die gedetailleerde klagtes teen die beskuldigde bevat, is Dinsdag in die landdroshof in Pretoria op hom beteken.
Hiervolgens is twee nuwe aanklagte, dié van ontvoering en regsverydeling, bygevoeg en is die verhoor op die hooggeregshofrol geplaas vir 9 tot 20 September 2019.
Dit sal dan ook 'n jaar wees sedert Ninow na bewering 'n sewejarige meisie op 22 September 2018 by 'n Dros-restaurant in Silverton, Pretoria, verkrag het.
Die saak is Dinsdag na die hooggeregshof oorgeplaas vir verhoor, nadat 'n paneel van drie psigiaters en een sielkundige by die Weskoppies- psigiatriese hospitaal vroeër bevind het dat hy toerekeningsvatbaar was tydens die beweerde misdrywe.
Daar is tydens die 30 dae lange evaluasie ook bevind dat hy nie aan enige sielkundige of psigiatriese toestand gely het wat sy vermoë om tussen reg en verkeerd te onderskei, kon beïnvloed het nie.